Die knyp van die tyd deur Rina Greeff | Bydraes | Woes - Kreatiewe platform vir Afrikaans
Titel: Die knyp van die tyd
Datum gepubliseer: 12 Jul 2008
"Ja-nee," dink ek so effens vermakerig die ander dag, "Hulle voel ook die knyp van die ekonomie aan húlle bas deesdae!" Vermakerig is dalk 'n bietjie 'n té lekkerkry-woord om my gevoel oor hierdie 'grand' familie van ons se terug-aarde-toe-kom te beskryf. Ek sien die afskaal dadelik raak in die kleinste huisie van hulle spogwoning: g'n '3-ply, butterfly' en blommetjies se rolle meer nie, maar sommer net pleinweg '1-ply'! Ook die spoggerige sepies langs die wasbak is weg: die 6-in-1 besparingspak se 'geen naam'-sepie wag vir jou hande se was…
By die gesellige samesyn rondom die braaivleisvuur pak elke gas sy eie te ete op die braairooster: dit is immers weer soos altyd 'n ' bring en braai' en dit wat jy drink, is ook dit wat van jóú eie huis af saamgekom het. Maar al die ekstras, die luukses word nie meer op die rooster uitgepak nie, kom nie meer in die slaaie nie: ons knyp oral af, want môre moet ons weer kan eet én die huispaaiement betaal, en o vrek…, die krag ook!
En dan, die eintlike hartseer vir my, raak die ry om te gaan kuier onbetaalbaar duur en tuisvermaak word dus 'n goedkoper opsie. Maar dan sit jy in jou hoekie en ek in myne, die telefoonoproepe is duur en gesigloos (ag, dis mos vir die armes, soos ek nog so) en ons verarm verder, nie net ons beursies nie, maar ook in ons menswees.
Dit is beslis nodig om in die maandelikse begroting van die huishouding 'n bedrag, 'n bietjie tyd of liefde vir 'menswees' in te werk en af te knyp: vir jouself, vir almal vir wie jy lief is en ook wie vir jóú lief is! Nie so maklik nie, nè, maar tog so noodsaaklik!
En nou moet ek alweer amen sê, soos nou net op Rhymer se reis-happie. Is waar, as ons nie vir mekaar tyd maak nie, word ons armer en soms bekruip die armoede jou so dat jy dit dalk eers te laat agterkom. Terloops, ek drink eerder swart koffie as om op die klein huisie se papiertjies te bespaar, my boudvelle heel te sag, he-he-he.